
                                                                                    Αθήνα 14.7.2010
ΔΕΛΤΙΟ ΤΥΠΟΥ

Ασφαλιστικό Δημοσίων Υπαλλήλων

Αναμένεται να ψηφιστεί από τη Βουλή και το νομοσχέδιο για το ασφαλιστικό των Δημοσίων Υπαλλήλων.

Είναι η ολοκλήρωση ενός κύκλου διαδοχικών επιθέσεων που στοχοποίησαν επί 6 μήνες τους εργαζόμενους στις δημόσιες υπηρεσίες, τους εργαζόμενους στον ιδιωτικό τομέα, τους συνταξιούχους.

Ασφαλιστικά μέτρα, για τη σωτηρία του συστήματος, βίαια, σκληρά που ξεπερνούν τη λογική, που αυξάνουν προκλητικά τα όρια ηλικίας, ειδικότερα στις μητέρες με ανήλικα παιδιά, που ακρωτηριάζουν τις συντάξεις σε όλα τα επίπεδα, που μετατρέπουν προοπτικά τη σύνταξη σε βοήθημα, που μεταφέρουν το δημογραφικό και οικονομικό κίνδυνο στον ίδιο τον εργαζόμενο.

Σε περιόδους που κυριαρχεί η ελαστική σχέση εργασίας και η ασυνέχεια στην απασχόληση οι αυριανοί συνταξιούχοι και όσοι προλάβουν να συνταξιοδοτηθούν με 40-52 χρόνια εργασιακό βίο (συνυπολογίζονται προοπτικά και 7 χρόνια αύξηση του προσδόκιμου ζωής μέχρι το 2060, σύμφωνα με τις εκτιμήσεις της Ε.Ε.), θα μεταπέσουν σε κατάσταση απόλυτης φτώχειας.
 Η ανακατανομή γίνεται σε βάρος των χαμηλών και μεσαίων κοινωνικών τάξεων.

Η βιωσιμότητα του συστήματος δεν αντιμετωπίστηκε με διεύρυνση των πηγών χρηματοδότησης (π.χ. κέρδη τραπεζών, φόρος μεγάλης ακίνητης περιουσίας, σύλληψη της εισφοροδιαφυγής, αδήλωτη εργασία, αποτελεσματική αξιοποίηση κινητής και ακίνητης περιουσίας των Ταμείων και προσλήψεις μονίμων δημοσίων υπαλλήλων στη θέση των συνταξιοδοτούμενων, αντί των προσλήψεων με μερική απασχόληση και stage  χωρίς ασφάλιση). 
Αντίθετα υιοθετήθηκε η δοκιμασμένη διαχρονικά και αποτυχημένη πολιτική της μείωσης των συντάξιμων αποδοχών και η διαρκής αύξηση των ορίων ηλικίας.

Για τους εργαζόμενους στις Δημόσιες Υπηρεσίες τα «κτυπήματα» στο εισόδημα και στα κοινωνικά δικαιώματα είναι μετωπικά και διαρκή και θα έχουν εκτός των άλλων κοινωνικών επιπτώσεων και σοβαρές παρενέργειες στην αποτελεσματικότητα και στη λειτουργία της δημόσιας διοίκησης.

Δυστυχώς είμαστε ήδη μία αιχμάλωτη δημοκρατία.

Πάνω από όλα η επόμενη δόση του δανείου της Τρόϊκα για τη σωτηρία της Πατρίδας. Φθάσαμε μέχρι εδώ! Μια τραγική διαπίστωση της πραγματικότητας, χωρίς προηγούμενο, σε όλη τη μεταπολεμική περίοδο. Είναι μια πραγματική χρεοκοπία των ακολουθούμενων μέχρι σήμερα πολιτικών.

Η κοινωνία βρίσκεται υπό πολιορκία. Δεν σταθμίζει ουσιαστικά τη μεγαλύτερη και τη μικρότερη ευθύνη του πολιτικού συστήματος, αλλά αξιολογεί το συνολικό αρνητικό αποτέλεσμα και είναι διάχυτη η απογοήτευση, η οργή αλλά και ο φόβος που την κατέχει για το αύριο.

Αυτή η «κατασκευή» του φόβου και της ανασφάλειας είναι η επίθεση των πολιτικά υπευθύνων απέναντι στο κοινωνικό σύνολο.

Αυτή η «κατασκευή» στηρίζεται σε επικοινωνιακές τακτικές που σε τελική ανάλυση στοχοποιούν συνολικά το συνδικαλιστικό κίνημα. 

Είναι μία επικοινωνιακή πολιτική που ανέδειξε το μνημόνιο σε υπερ-νόμο του κράτους πάνω από το σύνταγμα και το επικαλούνται διαρκώς για να «εκτελέσουν» τα εισοδήματα των εργαζομένων και το δημόσιο κοινωνικό ασφαλιστικό σύστημα.

Η ΠΑΣΚ/ΔΥ με όλες τις δυνάμεις της, μαζικά και με συνέπεια αρχών και πράξεων, συμμετέχει και στηρίζει τους αγώνες του συνδικαλιστικού κινήματος.

